**Se bârfește**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ceasu-i anemic, s-a închis agora,

Nu trec trăsuri, pe-alocuri se bârfește

Că mâine plouă și se schimbă ora,

Iar nopțile de toamnă vor mai crește

Cu câteva măsuri și-o acoladă,

Romanticii să-și plimbe pe faleză

Caii de foc, nebunii câte-o nadă

S-arunce fetelor căzute-n freză.

Eu stau în pat, pendul mă lovește

Peste timpane crud, e nemiloasă

Noaptea, când mintea nu mai contenește

Să te dezguste ca pe-o tămâioasă.

- Astenici norii trec... Pe bulevarde

Călătoresc tramvaie cu viroză,

Mă învelesc în febra care-mi arde

Întregul trup. O amplă diagnoză

Ar stabili obstacole pe care

Am să le-ncalc oricum, în consecinţă,

Voi cere terapii complementare

Fără să am mustrări de conştiinţă.

Că s-au vorbit atâtea despre mine

Ca de-un blestem din sângele Pandorei

Şi totuşi doar atunci când sunt cu tine

Pot să-nţeleg intensitatea orei.

Ioan Grigoraș Liliana Trif